Veier stengt etter fire ras i Sør-Trøndelag
Rasstedene ligger i Midtre Gauldal, Roan, Meldal og Åfjord kommune. Gamle E6 er sperret ved Haga bru på Støren, i Roan kommune gikk det ras over fylkesvei 14, og fylkesvei 701 mellom Meldal og Storås ble også rammet fredag kveld. - Politiet har bistått Mesta med å sperre av veiene fysisk, og Mesta vil stå for vaktholdet natt til lørdag, sier operasjonsleder Randi Fagerholt i Sør-Trøndelag politidistrikt til NTB. Natt til lørdag gikk det enda et ras, denne gangen ved fylkesvei 715 ved Austdalsvatnet i Åfjord kommune. Én kjørebane ble sperret, og politiet rykket ut til stedet. Fagerholt tror veien ved rasstedet i Åfjord kan bli åpnet igjen i løpet av natten eller lørdag morgen. Det er uklart når de andre veien vil åpne, men trafikken kan komme i gang igjen utpå dagen lørdag.Skredet i Roan førte til at mange innbyggere ble uten veiforbindelse, og transporten der må foregå med båt. - Dette er eneste vei inn, og det er ingen omkjøringsmuligheter, sier operatør Aslak Hegglund ved Vegtrafikksentralen til Adresseavisen. Ved 19.30-tiden fredag gikk det fortsatt ras på stedet, og Mesta kunne ikke begynne på opprydningsarbeidet.Raset på Støren er om lag 20 meter bredt, og togtrafikken er stanset mellom Støren og Trondheim inntil en geolog har befart området, melder Jernbaneverket. Ifølge politiet er lite sannsynlig at Dovrebanen kommer i gang igjen lørdag. I første omgang rammet togstansen passasjerene som kom med nordgående ekspresstog fra Oslo. - Toget blir stanset ved Støren stasjon, og passasjerene fraktes med buss til Trondheim, sa pressevakt i Jernbaneverket Kjell Bakken til NRK.Ved fylkesvei 701 mellom Meldal og Storås ble veien også sperret på grunn av jord og stein som havnet i veibanen. Her er det muligheter for omkjøring. Heldigvis ble ingen mennesker rammet på noen av rasstedene. Ordfører Jan Helge Grydeland i Roan kommune kjørte imidlertid forbi rasstedet der bare noen minutter før steinene traff veibanen. - Hvis det hadde kommet en bil der akkurat når skredet gikk, kunne den ha blitt kastet utfor stupet som er rundt 70 til 80 meter høyt. Vi har mildt sagt hatt englevakt, sier Grydeland til Adresseavisen. Norges vassdrags- og energidirektorat (NVE) har varslet mye nedbør i Nord-Trøndelag natt til lørdag og tidlig lørdag. Dermed øker fortsatt faren for flere jord- og steinras. (©NTB)
Flere veier i Sør-Trøndelag er stengt etter at det gikk til sammen jordskred fredag kveld og natt til lørdag.